Spoštovani,

predstavniki Študentskega sveta Pravne fakultete Univerze v Ljubljani, Študentskega sveta Evropske pravne fakultete Nove univerze in Študentskega sveta Pravne fakultete Univerze v Mariboru smo pripravili peticijo za uvedbo elektronskega izvajanja pravniškega državnega izpita (PDI).

Peticija je dostopna na: <https://1ka.arnes.si/peticijaPDI>

Podpisniki te peticije pozivamo Ministrstvo za pravosodje in druge odločevalce k čimprejšnji uvedbi opravljanja PDI v elektronski obliki.

**Menimo, da je čas za prehod na elektronsko opravljanje PDI, ker:**

**1.**Pisanje izpita na roke v trajanju 8 ur v dveh zaporednih dneh že dolgo ne odraža več dela v pravosodnih poklicih, niti ne predstavlja preizkusa potrebnih veščin kandidata.

**2.** Potrebno je slediti digitalizaciji in modernizaciji slovenskega sodstva in uprave, ki sta najboljši odraz kako tehnologija izboljša učinkovitost obstoječih procesov ter pri tem ne ogrozi varnosti.

**3.** Argumenta pomanjkljive varnosti in neučinkovitosti elektronskega opravljanja ne obstojita, saj trenutne tehnološke rešitve uspešno naslavljajo zadevno problematiko. Potrebno se je zavedati, da popolnega načina izvedbe izpita ni, saj se tudi trenutni sooča s številnimi pomanjkljivosti, ki bi se jih uspešno naslovilo z elektronskim opravljanjem.

**4.** Elektronsko opravljanje izpita bi zmanjšalo porabo papirja, s čimer bi prispevali k zmanjšanju obremenitev na okolje.

**S podpisom lahko to peticijo podprete tudi vi! Podpise zbiramo od 01. 10. 2023 do 01. 01. 2024.**

Kristijan Briški, Predsednik Študentskega sveta Pravne fakultete Univerze v Ljubljani
Simon Ašič, Predsednik Študentskega sveta Nove Univerze
Asja Lešnik, Predsednica Študentskega sveta Pravne fakultete Univerze v Mariboru